钦定古今图书集成/理学汇编/学行典/第173卷 > 刘元卿
## 钦定古今图书集成/理学汇编/学行典/第173卷 > 刘元卿

按《吉安府志》：“刘元卿，字调甫，安福人。自弱冠即向往
邹文庄，慨然欲弃举子业，以正学为己任。庚午魁江
西乡荐。辛未会试，五策多伤时政，且及馆阁宜择贤，
不宜循资取位。时张居正秉衡，甚恚之。又穷索其经
义，大结云：‘孔也无良，坐拥相位’。遂行部戒饬。尚书藩
晟深相器重，士绅咸诵仰之。既还家，居正授意侦者”，
踪迹其事，谋置之法。侦者密谓人曰：“我实张公所托，
然元卿君子，无一可议，独其纸笔轻薄耳。”由是幸脱
祸机，而誉日益隆。师事刘三五先生，先生授以《王文
成立志说》《拔本塞源论》，雅意宗企。泰州王艮自甲戌上春官不第，绝意公车。己卯，诏毁天下书院，世皆畏
言讲学，先生坚不为动。甲申，学禁方开，给事中邹元
标、祭酒赵用贤、御史朱鸿谟等先后列荐。己丑，特旨
征聘，力辞。癸巳，即家授国子博士，辞弗获赴。召陞礼
部主事。时朝鲜贡使入觐，推先生主客，宴赐，互市成
礼。又疏请视朝勤政，及邹文庄王泰州从祀，三年乞
休。里中修复礼、识仁、中道诸书院，聚徒讲学。其学宗
耿天台先生，常有诗云：“无欲恐非觉后语，识仁疑是
梦中天；人人自有中和在，何必深求未发前。”大旨可
窥矣。远方学者，屦满户外。本邑则赵士美、赵希文、王
应庠、赵宗发等，为其徒创“近圣馆”以祀焉。